जाने-माने डायरेक्टर महेश भट्ट ने एक इंटरव्यू में कहा था कि अगर आप दिल से एक बेहतरीन फिल्म बनाना चाहते हैं तो आपको चार साल का वक्त चाहिए। इस फिल्म की डायरेक्टर गौरी शिंदे ने करीब चार साल पहले श्रीदेवी का बरसों बाद अपनी फिल्म 'इंग्लिश विंग्लिश' के साथ कमबैक कराया। गौरी की उस फिल्म में सिवाय श्रीदेवी के दूसरा और ऐसा कोई चेहरा नहीं था, जिसकी हिंदी बॉक्स ऑफिस पर अपनी पहचान हो, लेकिन टोटली डिफरेंट सब्जेक्ट, बेहतरीन निर्देशन के साथ श्रीदेवी की लाजवाब गजब ऐक्टिंग इस फिल्म की सबसे बड़ी ऐसी यूएसपी रही जिसके दम पर फिल्म ने बॉक्स ऑफिस पर अपनी लागत वसूलने के बाद डिस्ट्रिब्यूशन कंपनियों और मेकर्स को अच्छा-खासा प्रॉफिट भी दिया। अब करीब चार साल बाद एक बार गौरी जब अपनी नई फिल्म के साथ लौटी हैं तो इस बार भी उनकी फिल्म में जहां आलिया भट्ट की दिल को छू लेने वाली वर्ल्ड क्लास ऐक्टिंग है तो दर्शकों के लिए एक अच्छा मेसेज भी है। इस फिल्म में कुछ लाजवाब सीन हैं। गोवा के समुद्र किनारे शाहरुख खान और आलिया भट्ट का समुद्र की तेज गति के साथ किनारे और आती लहरों के साथ कबड्डी खेलने का सीन यकीनन आपको जिदंगी को जीने की एक और वजह बताने का दम रखता है तो वहीं इंटरवल के बाद कायरा यानी आलिया का जिदंगी को डरते-डरते अपने ही बनाए स्टाइल में जीने की मजबूरी का क्लाइमेक्स भी गौरी ने प्रभावशाली ढंग से फिल्माया है। मुबंई और गोवा की लोकेशन पर शूट गौरी की यह फिल्म हमें यह बताने में काफी हद तक सफल कही जा सकती है कि जिन खुशियों को पाने के लिए हम हर रोज बेताहाशा बिना किसी मंजिल के भागे जा रहे हैं और बेवजह टेंशन में रहने लगते हैं, अपनों से दूरियां बनाने और अपनों पर चीखने चिल्लाने लगते हैं, उन खुशियों को तो खुद हमने अपने से दूर किया है। गौरी की 'डियर जिदंगी' में आपको शायद इन सवालों का जवाब मिल जाए। कहानी : कायरा (आलिया भट्ट) विदेश से सिनेमटॉग्रफी का कोर्स करने के बाद अब मुंबई में अपने फ्रेंडस के साथ रह रही हैं। कायरा का ड्रीम एक मेगा बजट मल्टिस्टारर फिल्म को विदेश में शूट करने का है, लेकिन इन दिनों वह अपनी टीम के साथ ऐड फिल्में करने के साथ डांस म्यूजिक ऐल्बम को शूट करने में लगी हैं। गोवा में कायरा की फैमिली रहती है, लेकिन कायरा को अपनी फैमिली के साथ वक्त गुजारना जरा भी पसंद नहीं है। कायरा की फैमिली में उसकी मां, पापा के अलावा छोटा भाई भी है, लेकिन बचपन की कुछ कड़वी यादों के चलते कायरा ने अब अपनी फैमिली से कुछ इस कदर दूरियां बना ली है कि अब उसे उनके साथ रहने की बात सुनते ही टेंशन होने लगती हैं। कुछ दिन बाद फिल्म मेकर यजुवेंद्र सिंह (कुणाल कपूर) विदेश में एक फिल्म को शूट करने का ऑफर जब कायरा को देता है तो कायरा को लगता है जैसे उसका ड्रीम अब पूरा होने वाला है। हालात ऐसे बनते हैं कि ऐसा हो नहीं पाता और कायरा अब यजुवेंद्र से दूरियां बना लेती है। इसी बीच गोवा में कायरा के पापा उसे अपने एक दोस्त के न्यूली ओपन हुए होटल के ऐड शूट के लिए गोवा बुलाते हैं। यहां आकर कायरा एक दिन डॉक्टर जहांगीर खान (शाहरुख खान) से मिलती है। डॉक्टर जहांगीर खान शहर का जाना माना मनोचिकित्सक है। कायरा को लगता है कि उसे भी डॉक्टर जहांगीर खान के साथ कुछ सीटिंग करनी चाहिए, इन्हीं सीटिंग के दौरान जहांगीर खान कायरा को जिदंगी जीने का नया नजरिया तलाशने में उसकी मदद करते हैं। कुछ सीटिंग के बाद कायरा डॉक्टर जहांगीर खान उर्फ जग के बताए नजरिए से जब जिंदगी को नए सिरे से जीने की कोशिश करती है तो उसे लगता है सारी खुशियां तो उसके आस-पास ही बिखरी पड़ी हैं। ऐक्टिंग : स्टूडेंट ऑफ द इयर से ग्लैमर वर्ल्ड में एंट्री करने वालीं आलिया भट्ट का नाम बीते चंद सालों में इंडस्ट्री की बेहतरीन ऐक्टर्स में शामिल हो गया है। 'हाईवे' में अपनी ऐक्टिंग से मीडिया और दर्शकों की वाहवाही बटोरने के बाद आलिया ने एकबार फिर कायरा के किरदार को कुछ ऐसे ढंग से स्क्रीन पर जीवंत कर दिखाया है कि अब तो उनके आलोचक भी उनकी ऐक्टिंग की तारीफें करने लगेंगे। आखिर तक आलिया के चेहरे के एक्सप्रेशन उनकी लाजवाब ऐक्टिंग का जवाब नहीं। डॉक्टर जहांगीर खान के किरदार में शाहरुख खान खूब जमे हैं। डॉक्टर जहांगीर का किरदार कुछ साल पहले आई यशराज बैनर की फिल्म 'चक दे इंडिया' में विमिन हॉकी टीम के कोच कबीर खान की याद ताजा कराता है, जहां कोच कबीर एक हारी हुई टीम को जीतने की डगर दिखाते हैं तो वहीं यहां डॉक्टर जहांगीर जिदंगी से दूर भाग रही एक लड़की को जिदंगी को नए सिरे से जीना सिखाते हैं। अन्य कलाकारों इरा दूबे, कुणाल कपूर अपनी मौजूदगी दर्ज कराने में कामयाब रहे। निर्देशन : गौरी शिंदे की तारीफ करनी होगी कि उन्होंने स्क्रिप्ट के साथ पूरा न्याय किया। गौरी की इस फिल्म में आपको उनकी पिछली फिल्म की तरह के टिपिकल चालू मसाले, आइटम नंबर और मारामारी देखने को नहीं मिलेगी। गौरी ने फिल्म के किरदारों को स्थापित करने में पूरी मेहनत की है तो वहीं कायरा के किरदार को स्क्रीन पर जीवंत बनाने के लिए पूरा होमवर्क किया। हां, इंटरवल के बाद कहानी की रफ्तार कुछ थम सी जाती है, डॉक्टर जहांगीर और कायरा के बीच सीटिंग के कुछ सीन को अगर एडिट किया जाता तो फिल्म की रफ्तार धीमी नहीं होती। संगीत : अमित त्रिवेदी का मधुर संगीत आपके दिल और दिमाग पर जादू चलाने का दम रखता है, टाइटल सॉन्ग लव यू जिंदगी, तारीफों से और तू ही है, गाने फिल्म की रिलीज से पहले ही कई म्यूजिक चार्ट में टॉप फाइव में शामिल हो चुके हैं। क्यों देखें : अगर आप साफ-सुथरी फिल्मों के शौकीन हैं तो हमारी नजर से आपको यह फिल्म मिस नहीं करनी चाहिए। गौरी की यह फिल्म आपको ज़िंदगी को जीने का एक नया तरीका सिखाने का दम रखती है। इस फिल्म की एक खासियत यह भी है कि फिल्म देखते वक्त आप कहीं न कहीं खुद को कहानी या किसी किरदार के साथ रिलेट करेंगे।